**Építőanyag gyermekintézményeknek és műemlékeknek**

**Várépítő pályázat: 16 millió Ft-ért építőanyag és készpénz**

**Beadási határidő: 2017. május 3.**

**Jövő héttől nyújthatják be igényeiket a Várépítő pályázaton a nettó 16 millió forintnyi építőanyagra és készpénzre azok a gyermekintézmények és műemlékek, akik idén beruházást terveznek. A tetőfelújításhoz, homlokzati hőszigeteléshez és homlokzatképzéshez, gépészeti felújításhoz és beltéri felújításokhoz igényelhető építőanyagokat és szolgáltatást 16 építőanyag gyártó cég adta össze.**

A legtöbben ezúttal is új tetők kapnak, hiszen a pályázható különböző alapanyagú tetőcserép, ereszcsatorna, tetőablak és tetőbevilágító értéke a teljes keret több mint fele, nettó 8,5 millió Ft. Ismét van elnyerhető, a kivitelezésre fordítható készpénz is, aminek hiánya gyakran okoz fejtörést az intézményeknek.

Gyűlnek a munkában kínált felajánlások is: az Épületszigetelők, Tetőfedő és Bádogosok Országos Szövetsége (ÉMSZ) tagjai, az ország legjobb tetőfedői idén is kiválasztanak egy nyertest, így ez lesz a negyedik tető, amit társadalmi munkában újítanak fel. Emellett lesz olyan beruházás, ahol a megítélt tetőablakokat a felajánló cég munkatársai be is fogják építeni.

A gépészeti felújításhoz szükséges nettó 2 millió forint értékű, csúcsminőségű kazán mellé érkezett 500 ezer Ft+ÁFA értékű kémény.

A közel nettó 2,5 millió Ft értékű hőszigeteléshez és homlokzatképzéshez szükséges anyagon túl a beltéri megszépülés kategóriájában, burkolat-felújításhoz használható anyagokra is több mint nettó 1 millió Ft értékben lehet pályázni.

A Várépítő Pályázat bíráló bizottsága több mint egy évtizede, a cégektől független, neves közéleti személyiségekből áll:

* **Vadász György**, Kossuth-, Ybl- és Steindl-díjas építész, a bíráló bizottság elnöke;
* **Nagy-Kálózy Eszter**, Jászai Mari-díjas színművész;
* **Ráday Mihály**, a Város és Faluvédők Szövetsége (Hungária Nostra) elnöke, Kossuth-díjas alkotó;
* **Tóth Balázs**, építész, az Építésügyi Minőségellenőrző Nonprofit Kft. szakértője

és a zsűri új, idén csatlakozott tagja **Beleznay Éva**, okleveles építészmérnök, a Magyar Környezettudatos Építés Egyesülete (HuGBC) alelnöke, Budapest volt főépítésze.

**A Várépítő pályázat számokban**

A majdnem két évtizede működő Várépítő pályázat létjogosultságát bizonyítja, hogy annak 2010. évi újjáélesztése óta jelentkező közel 600 pályázó összesen több mint 450 millió forint értékű építőanyagot igényelt. Az összesen 70 millió Ft + Áfa értékű felajánlást a zsűri közel 100 gyermekintézmény és műemlék között osztotta el.

[www.varepitopalyazat.hu](http://www.varepitopalyazat.hu)